作者：张炎
词牌/韵律：疏影

paragraphs: 黄昏片月。
似碎阴满地，还更清绝。
枝北枝南，疑有疑无，几度背灯难折。
依稀倩女离魂处，缓步出、前村时节。
看夜深、竹外横斜，应妒过云明灭。
窥镜蛾眉淡抹。
为容不在貌，独抱孤洁。
莫是花光，描取春痕，不怕丽谯吹彻。
还惊海上然犀去，照水底、珊瑚如活。
做弄得、酒醒天寒，空对一庭香雪。